નવી દિલ્હી , 25 ઓગસ્ટ : સેન્સેક્સે છેલ્લા એક વર્ષમાં 44 ટકાનું જોરદાર વળતર આપ્યું છે . કેટલાક શેરોમાં તો આ સમયગાળામાં 100 ટકાથી પણ વધારેનો ઉછાળો જોવા મળ્યો છે . આ કારણે જ શેરબજારમાં તેજી હોય ત્યારે રોકાણકારો હંમેશા ઊંચા વળતરથી આકર્ષાઇને વધુ રોકાણ કરવા ખેંચાય છે . જો કે રોકાણકારોનો શેરબજાર પ્રેમ ડગમગી જાય તેવો એક રિપોર્ટ બહાર આવ્યો છે . અંગ્રેજી બિઝનેસ ન્યુઝ પેપર ઇકોનોમિક ટાઇમ્સના એક અહેવાલ અનુસાર છેલ્લા 20 વર્ષમાં શેરબજાર કરતા પબ્લિક પ્રોવિડન્ડ ફંડ એટલે કે પીપીએફ ( PPF ) એ વધારે વળતર ચૂકવ્યું છે . રિપોર્ટમાં કહેવાયું છે કે ' છેલ્લા બે મહિનામાં ઇક્વિટી સ્કીમ્સના રોકાણ અને નવાં ડીમેટ ખાતાની સંખ્યા પર નજર કરીએ તો , રિટેલ રોકાણકારો શેરબજારમાં પાછા ફરી રહ્યા હોવાનો સંકેત મળે છે . આ રોકાણકારોએ એ બાબત ધ્યાનમાં રાખવી જરૂરી છે કે છેલ્લા કેટલાક સમયમાં શેરોમાંથી જે વળતર મળ્યું છે તે આગામી સમયમાં મળવું મુશ્કેલ છે . કેટલાક કિસ્સામાં લાંબા ગાળાના રોકાણનો ખાસ ફાયદો મળ્યો નથી . છેલ્લા 20 વર્ષના આંકડાનો અભ્યાસ કરીએ તો માત્ર શેરમાં રોકાણ કરનારને નિરાશા સાંપડી છે . ' સેન્સેક્સ ઓગસ્ટ 1994માં 4,588ની સપાટીએ હતો . હાલ સેન્સેક્સ 26,420ની સર્વોચ્ચ સપાટીએ ટ્રેડ કરી રહ્યો છે . આ 20 વર્ષના ગાળામાં સૂચકાંક સેન્સેક્સનું વાર્ષિક વળતર માત્ર 9.15 ટકા રહ્યું છે . તેની સામે PPF જેવી કેટલીક ડેટ પ્રોડક્ટ્સે આ ગાળામાં સેન્સેક્સ કરતાં વધુ 10.46 ટકાનું વળતર આપ્યું છે . આંકડાની રીતે આ તફાવત ભલે નાનો લાગતો હોય , પરંતુ મૂલ્યની રીતે તે ઘણો મોટો છે . તમે ગઈ તેજીના આખરી ભાગ ( ઓગસ્ટ 2007 ) માં બજારમાં પ્રવેશ્યા હોવ તો તાજેતરની તેજી છતાં છેલ્લા સાત વર્ષમાં સેન્સેક્સે માત્ર 8.10 ટકાનું વાર્ષિક વળતર આપ્યું છે . આ તફાવત સમજવા એક ઉદાહરણ જોઇએ તો ઓગસ્ટ 1994ના આખરી ભાગમાં તમે સેન્સેક્સ અને પીપીએફ બંનેમાં રૂપિયા 10,000 - 10,000નું રોકાણ કર્યું હોય તો સેન્સેક્સના રોકાણની રકમ અથવા વળતર રૂપિયા 57,520 મળવાપાત્ર થાય છે . જયારે PPFમાંથી તમને રૂપિયા 73,124 જેટલું વળતર મળવાપાત્ર થાય છે . આટલા મોટા તફાવતને જોયા બાદ તેનો અર્થ એવો નથી કે , પીપીએફનું વળતર ઇક્વિટી કરતાં હંમેશા વધારે હોય છે .